**Moció per instar a la Conselleria de Sanitat Universal i Salut Pública que amplie l’horari i el nombre de professionals de la salut al Consultori Mèdic de la platja d’Oliva durant la temporada estival**

El Grup Municipal PRO Oliva, a través de la seua portaveu Yolanda Pastor Bolo, a l’empara del

que disposa l’article 97 del Reial Decret 2.568/86 pel qual s’aprova el Reglament d’Organització,

Funcionament i Règim Jurídic de les Entitats Locals, i d’acord amb el que disposa la Llei 7/1985,

Reguladora de Bases de Règim Local, eleva al Ple la següent MOCIÓ, per al seu debat i votació.

**EXPOSA**

Oliva compta amb un Consultori Mèdic per donar servei a les platges durant la temporada estival. A les acaballes del mes de juny, el consultori encara no s’ha obert. Pel que coneixem, el consultori obrirà el dia 1 de juliol, però enguany tindrà un horari més reduït del que ha tingut en els últims anys.

Aquesta situació suposa una reducció en la qualitat d’un servei tan elemental i essencial com és la cura de la salut. Per això, l’Ajuntament d’Oliva deu traslladar la realitat d’aquesta situació a la Conselleria de Sanitat de la Generalitat Valenciana perquè siga coneixedora del que està passant i prenga mesures urgents.

De res ens serveixen els grans titulars donant suport a la sanitat pública si després el servei es veu retallat, afectant així a l’atenció a la ciutadania i suposant una major càrrega sobre els professionals de la salut.

L’Ajuntament d’Oliva, vetllant pel benestar de les persones de la nostra ciutat i d’aquelles que ens visiten durant l’estiu, ha d’alçar la veu davant aquesta situació i reivindicar un servei de Consultori Mèdic de platja complet i que garantisca una atenció sanitària adequada.

**PROPOSTA D’ACORD**

**Primer:** Instar a la Conselleria de Sanitat Universal i Salut Pública a que amplie l’horari i el nombre de professionals de la salut al Consultori Mèdic de la platja d’Oliva per a la temporada estival.

**Segon:** Elevar aquest acord a la Conselleria de Sanitat Universal i Salut Pública.

Oliva, 28 de juny de 2022

Yolanda Pastor Bolo, Portaveu de PRO Oliva